
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 81. § (3) f) pontja szerint a jegyző évente beszámol a képviselő-testületnek a hivatal tevékenységéről.
A 2019. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2019. (XII. 12.) ÖKT határozati javaslat
Sülysáp Város Önkormányzatának Képviselő-testülete a Polgármesteri Hivatal 2019. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2019. december 5.

dr. Tóth Krisztina s.k. 


jegyző
BESZÁMOLÓ
A SÜLYSÁPI POLGÁRMESTERI HIVATAL 

2019. ÉVI MUNKÁJÁRÓL

I. BEVEZETŐ
A Sülysápi Polgármesteri Hivatal számára a 2019-es év viszonylag kiegyensúlyozott volt, azonban ezt a kiegyensúlyozottságot, csak feszített munkatempóval lehetett fenntartani.
Plusz feladatként jelentkezett idén a – nemzetiségi választást is beleértve – három országos választás, melyek közül az Európai Parlament képviselőinek választása viszonylag könnyen megoldható feladat volt, azonban az őszi nemzetiségi és települési önkormányzati választás már két síkon is erőteljesen megterhelte a hivatali szervezetet. Egyrészről maga a választási felkészülés is nagy figyelmet és jelentős energiát igényelt, hiszen az önkormányzati választásoknál „minden” helyben zajlik, a jelöltek nyilvántartásba vételétől a szavazólapok jóváhagyásán át egészen az eredmény megállapításáig. Másrészről óhatatlan ugyanakkor, hogy helyi választásnál a politika is begyűrűzzön. Így például számtalan közérdekű adatigénylésre kellett válaszolnunk a választási kampány időszakában, és munkánk folyamatos monitoring alatt állt, ami feszült munkakörnyezetet eredményezett. Jól jellemzi a választások körül kialakult helyzetet, hogy a nemzetiségi önkormányzati választás kapcsán rendőrségi feljelentést megtételére is sor került. 
Idén is tapasztalható volt a néhány éve felerősödött fluktuáció, azonban most – a korábbi évek tapasztalataival ellentétben – viszonylag gyorsan fel tudtuk tölteni a megüresedett álláshelyeket. Ez nyilvánvalóan köszönhető volt a Képviselő-testület előrelátó bérrendezési intézkedéseinek is, amit ezúton is megköszönök.
Emellett a Képviselő-testület közelmúltbeli döntése alapján a közterület-felügyelői státusz is újra betöltésre kerülhet, ami nagy segítség lesz a településen zajló események, felmerülő problémák követésében. Ugyanakkor óriási problémát jelent, hogy az ügyfelek egy része teljesen figyelmen kívül hagyja az ügyfélfogadási időket, ami szinte ellehetetleníti a megfelelő szintű ügyintézést. E tekintetben az ügyfélszolgálat visszaállítása lenne a megoldás, amire az erre alkalmas közfoglalkoztatottak munkaerőpiaci elhelyezkedése után nem volt létszámkeretünk.
2019-ben a pályázataink ellenőrzésén és a soros ellenőrzéseken túl egyedi, külső szerv által folytatott ellenőrzés nem zajlott hivatalunknál, ugyanakkor elmondható, hogy már szinte mindenegyes állami forint felhasználása ellenőrzés alá esik, olykor több irányból is, így – hogy ennek megfeleljünk – egy nagyon szigorú és ütemezett gazdálkodási és pénzügyi rendben kell dolgoznunk, amit idén sikerült is tartanunk. A pénzügyi ellenőrzések mellett további szakmai ellenőrzést kapott Gólyahír Bölcsőde és a Dr. Gáspár István Humánszolgáltató Központ is, amelyekkel minden esetben van tennivalója a Polgármesteri Hivatalnak is.
2019. fontos projektje volt az egészségközpont építkezése, amivel – a pályázati részbeszámolók benyújtása mellett – folyamatos szervezési feladatink is voltak.
Összegző értékelésem szerint a Sülysápi Polgármesteri Hivatal egy dinamikus szervezet, amely gyorsan és hatékonyan alkalmazkodik az újabb kihívásokhoz. Véleményem szerint a kollégák lelkiismeretesek, szorgalmasak, tájékozottak és teherbírók, így ennek köszönhetően az ügyintézés színvonala folyamatosan emelkedik. A 2019 évben elvégzett munkáról részletesebben - irodánkénti bontásban – a következőkben olvashatnak.
II. ÖNKORMÁNYZATI IRODA
1. Testületi és bizottsági ügyek

A Képviselő-testület a 2019. évben – a decemberivel együtt – 10 munkaterv szerinti, 1 alakuló és 4 rendkívüli testületi ülést, valamint 1 közmeghallgatást tartott. A Képviselő-testület november 30-ig – 146 határozatot hozott és 15 rendeletet alkotott. 
Ezek, valamint az ezekhez kapcsolódó bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

Előterjesztések és jegyzőkönyvek szintjén az önkormányzathoz hasonlóan kezeljük a Sülysápi Roma Nemzetiségi Önkormányzat ügyeit is, ami további 6 ülést jelentett az évben, melyből egy az alakuló ülés volt a választásokat követően.
A Pest Megyei Kormányhivatal 2014. után idén ismét új felületet – az ún. TFIK rendszert – vezetett be a testületi és bizottsági ülések jegyzőkönyveinek felterjesztésére, ami sajnálatos módon nem teljes mértékben illeszkedik a feladathoz, ráadásul nem is túl felhasználóbarát. Az új rendszer sem tudja továbbra sem azt a funkciót, hogy a Kormányhivatal esetleges – havonta-kéthavonta – küldött megkereséseiről e-mailes értesítést küldjön, így továbbra is elvárás, hogy naponta belépjünk a felületre, és nézzük meg, nem jött-e üzenet.

A testület és a bizottságok munkájának előkészítésén, titkársági feladatok ellátásán túl, az 222 hirdetmény kifüggesztését és záradékolását is a titkárság végezte.
2. Pályázati eredmények
Az idei év pályázati szempontból az előzőekhez hasonlóan eseménydús volt. Zömében előző évekről áthúzódó megvalósítások, elszámolások jelentették a főbb feladatokat, de több új pályázat is beadásra került.  Pályázatíró céggel mindössze két európai uniós projektünkben dolgozunk együtt, egy KEHOP és egy VEKOP konstrukcióban állnak segítségünkre. A többi projektünket – közöttünk több, száz millió forintot is meghaladó pályázatokkal – mi készítjük, koordináljuk és számoljuk el. A határidők pontos betartása elengedhetetlen ebben a munkakörben, ennek nyomon követése egyik legfontosabb feladatunk közé tartozik.
Az év folyamán a következő támogatásokra nyújtottunk be pályázatokat, illetőleg a következő projekteket bonyolítottuk:

Európai Uniós pályázatok

1.) KEHOP-1.2.1. Helyi klímastratégiák kidolgozása, valamint klímatudatosságot erősítő szemléletformálás

A felhívásra KEHOP-1.2.1-08-2018-00199 azonosítószámon „Klímatudatos Sülysápért” címmel nyújtottunk be pályázatot tavaly, melynek keretén belül többek között helyi klímastratégia kerül kidolgozásra, illetve települési figyelemfelhívó akciók valósulnak majd meg. A projekt összköltsége 10.477.500 Ft, mely 100%-os támogatási intenzitású. A pályázat nyertes, a támogatási szerződés megkötésére idén került sor, de a projekt megvalósítása a jövő évben várható.
2.) VP6-19.2.1.-41-7-17 Települések arculatának fejlesztése, élhetővé tétele, bel- és külterületének gazdasági és infrastrukturális fejlesztése

A LEADER pályázat keretében 15 millió Ft támogatást igényeltünk a Hevesy parkban, illetve az Almáskertben lévő játszótereink fejlesztésére. A pályázat támogatásban részesült, megvalósítása befejeződött, a projekt elszámolása jövő évben lesz.

3.) VP6-19.2.1.-41-2-17 A HAJT-A Csapat Akciócsoport területén megvalósított Turisztikai attrakciók, fejlesztések támogatása

Tájház épületének külső felújítása Sülysápon címmel nyújtottunk be támogatási kérelmet a Kapás József Helytörténeti Gyűjtemény felújítására 11.535.012 Ft összköltséggel, 9.804.760 Ft igényelt támogatás mellett. Pályázatunk nyertes, megvalósításra jövő évben fog zajlani.

4.) VEKOP-1.2.2-15 Üzleti infrastruktúra fejlesztése Pest megyében 

Az iparterület fejlesztésére 2017-ben benyújtott nyertes pályázatunk megvalósítása sikeres közbeszerzési eljárást követően idén kezdődött. Tényleges lezárása jövő évben fog megvalósulni.

5.) WiFi4EU-2019-1 Az internetkapcsolat előmozdítása a helyi közösségekben

Az európai uniós pályázat célja, hogy a helyi lakosok és a látogatók kiváló minőségű internet-hozzáféréssel rendelkezzenek a helyi közélet központi helyszínein. Pályázatunk támogatásban részesült, melynek keretén belül több wifi pont kerül kiépítésre Sülysáp különböző részein. A projekt megvalósítása jövő évben kezdődik.
Hazai támogatású pályázatok
1.) 2019. évi önkormányzati feladatellátást szolgáló fejlesztések támogatása

Az előző évhez hasonlóan idén is a Dózsa György utcai járda egy részének helyreállítására pályáztunk. Ehhez 15 millió Ft támogatást igényeltünk, a projekt összköltsége pedig 17.998.872 Ft volt. Pályázatunk támogatásban részesült, kivitelezésére jövő évben kerül sor.

2.) 2019. évi közművelődési érdekeltségnövelő támogatás

Szintén minden évben benyújtásra kerül a közművelődési érdekeltségnövelő pályázat, melyből az önkormányzat által fenntartott Wass Albert Művelődési Központ felújítását folytatjuk évről évre. Idén a színpadi részre koncentrálunk, így pályázatunkban többek között a színpad hajópadlójának cseréje, színpadfüggöny elektromos üzeművé alakítása, valamint színpadi lépcső átalakítása szerepel. Pályázatunk 1.668.000 Ft támogatásban részesült, megvalósítása szintén jövőre várható.

3.) Vis maior pályázat

2019. sem telt el vis maior esemény nélkül. Idén májusban a heves tavaszi esőzés hatására a Templom utca károsodott jelentősen, melynek helyreállítására 48.996.981 Ft összköltségben nyújtottunk be pályázatot. Jelenleg ennek eredményére várunk.
4.) 2019. évi Kubinyi Ágoston Program muzeális intézmények szakmai támogatására

Idén is nyújtottunk be támogatási kérelmet a Kubinyi Ágoston Programra, melynek célja most is a megkezdett Kapás József Helytörténeti Gyűjtemény korszerűsítésének folytatása volt. A vizesblokk felújításra nyert 1.300.000 Ft-os támogatás felhasználása a jövő évben várható.
5.) PM_ONKORMUT_2018 Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén

A Pest megyei önkormányzatok fejlesztéseit támogató sikeres pályázatunkból a Dózsa György utca rossz állapotban lévő szakaszát állítottuk helyre. A pályázat támogatásban részesült, 67.285.484 Ft-ot ítéltek meg részünk. A projekt megvalósítása befejeződött, elszámolása jelenleg folyamatban van
6.) PM_EUALAPELLATAS_2017 Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében

Egészségközpontunk építése és az azt megelőző közbeszerzési eljárás lefolytatása az idén zajlott. Adminisztrációs szempontból a fennmaradó támogatás lehívása illetve az eszközbeszerzés lebonyolítása jelentette a fontosabb feladatokat. A beruházás lezárására, illetve az új intézményünk átadására jövő év elején kerül sor.

7.)   Illegális hulladéklerakók felszámolása

Pályázatunk célja a település több pontján megtalálható illegálisan lerakott hulladék felszámolása volt. Elképzelésünket támogatásra érdemesnek ítélte az Innovációs és Technológiai Minisztérium, így programunkhoz 2.413.000 Ft-tal járult hozzá, melynek megvalósítása a napokban zárul. 
8.) Zártkerti besorolású földrészletek mezőgazdasági hasznosítását segítő, infrastrukturális hátterét biztosító fejlesztések támogatására
A 2019. évi zártkerti programra 10 millió Ft összköltséggel nyújtottunk be pályázatot a település mezőgazdasági övezetében található ingatlanok útjainak javítására. Tavaly nem sikerült nyernünk, de idei pályázatunk nyertes lett. A projekt megvalósítása jövő évben várható.
Önkormányzati célokat szolgáló, egyéb szervezet által benyújtott pályázatok

1.) Nemzeti Együttműködési Alap 2019. évi pályázata

Az Összefogás Sülysápért Egyesülettel pályázatot nyújtottunk be Lokálpatrióták éve Sülysápon címmel, melynek célja a helyi kulturális élet fellendítése. Jelenleg a pályázat eredményére várunk.

2.) VP6-19.2.1.-41-5-17 A HAJT-A Csapat Akciócsoport területén megvalósított kulturális és egészségmegőrző rendezvények támogatása
Szintén az Összefogás Sülysápért Egyesülettel nyújtottunk be pályázatot a 2019. évi városnapi program finanszírozására. Pályázatunk támogatásban részesült, elszámolására a jövő évben kerül sor.

3.) VP6-19.2.1.-41-2-17 Turisztikai attrakciók, fejlesztések támogatása

A Hevesy park élményparkká alakítására adott be pályázatot az Összefogás Sülysápért Egyesület, melyben a fejlesztés részeként többek között méltó emlékhelyet állítanak majd településünk régmúltját meghatározó Hevesy György emlékének. Pályázat még eredményre vár.

4.) A hazai hulladékgazdálkodással és szelektív hulladékgyűjtéssel kapcsolatos lakossági környezettudatos szemléletformálás

Az Összefogás Sülysápért Egyesület még tavalyi évben nyújtott be kérelmet a lakosság részére rendezett környezetvédelemmel kapcsolatos fórumok szervezésére. A nyertes projekt megvalósítására és elszámolására is idén került sor.

5.) Három generációval az egészségért
A lakosság érdekeit szolgáló, prevenciót elősegítő programokat támogató pályázat benyújtásában segítettünk a helyi gyermek- és háziorvosok által létrehozott konzorciumnak. Pályázatunk forráshiány miatt nem részesült támogatásban.
Az önkormányzat által meghirdetett pályázatok

1.) Civil szervezetek támogatása

A helyi önszerveződő közösségek önkormányzati támogatására kiírt pályázatunk keretében idén 9 pályázat érkezett, amelyek összesen 4.530.000 Ft támogatásban részesültek.  

2.) Bursa Hungarica szociális ösztöndíjpályázat

Önkormányzatunk idén is csatlakozott a Bursa Hungarica felsőoktatási ösztöndíj pályázathoz. A támogatásra rendelkezésre álló keretösszeg az elmúlt évekhez hasonlóan 90.000 Ft/hó 10 hónap, melybe bele kell érteni a korábbi években „B” típusú pályázat keretében megállapított, még futó támogatásokat is. A benyújtási határidőig 5 db ”A” típusú ösztöndíj pályázat érkezett, melyek elbírálására a napokban kerül sor.
A felsoroltakon kívül pályázatok írásában, adminisztrálásában segítséget nyújtottunk több más helyi szervezetnek, így a Sülysápi Roma Nemzetiségi Önkormányzatnak, a Magyar Vöröskeresztnek és a Tiszamenti Regionális Vízművek Zrt.-nek.
3. Beruházási feladatok

Az önkormányzati beruházások bonyolítása a 2019. évben is jelentős szeletét képezte a Polgármesteri Hivatal munkájának. Ennek legfőbb területei a következők voltak:

· településfejlesztési és beruházási feladatok,

· útügyi és közlekedési igazgatással kapcsolatos feladatok (közútkezelői és tulajdonosi hozzájárulások),

· statisztika, illetve adatszolgáltatás készítése, 

· előterjesztések, szerződések, levelek előkészítése,

· polgármester, jegyző megbízásából egyeztetések lebonyolítása, helyszíni bejárások.

· a TÁVÜSZ Kft. és Startmunka műszaki támogatása.

A konkrét feladatok döntő többségét a beruházási, fenntartási és engedélyezési ügyek teszik ki, melyek közül 2019-ban a legfontosabbakat említjük meg:

· pályázatok műszaki dokumentációjának összeállítása,

· közbeszerzések anyagainak összeállítása,

· csatornázási ügyek, egyeztetések, csatornázás során kimaradt ingatlanok egyeztetése,

· iparterülettel kapcsolatos ügyintézés (telekalakítások, közművesítés),

· P+R parkolók fenntartási, üzemeltetési ügyei, éves beszámoló készítése,

· folyékony hulladéklerakó üzemeltetési jelentései, éves beszámoló készítése,

· szilárd hulladéklerakó üzemeltetési jelentései, éves beszámoló készítése,

· műfüves futballpálya főkarbantartási feladatainak intézése,

· kátyúzási beruházások, aszfaltozási beruházás,

· útfelújításokkal kapcsolatos ügyek intézése,

· közvilágítással kapcsolatos beruházások, feladatok,

· csatorna élőre kötésekkel kapcsolatos egyeztetések.

Több meghívásos illetve nyílt közbeszerzési eljárás került kiírásra a 2019-es évben előkészített pályázatok eredményességét követően. 

Az idei első közbeszerzés az Egészségközpont kivitelezésére kiírt pályázat volt, melyen a Káta Épszöv Kft. adta a legkedvezőbb ajánlatot. A kivitelezés során számos egyeztetés történt a kivitelezővel és a közműszolgáltatókkal, így az építési munkálatok év végéig elkészültek. Az épület használatbavétele, és azzal kapcsolatos ügyintézés van még hátra.

VEKOP pályázat keretében az iparterület közművesítésére és új csarnoképület kivitelezésére nyertünk támogatást. A magas- és mélyépítési részeket is tartalmazó közbeszerzési eljáráshoz az idei évben sikerült összeállítani a szükséges műszaki dokumentációt. Nyílt közbeszerzés során a PMG Kft. adta a legkedvezőbb árat a csarnoképítésre, az út- közműépítésre pedig a Folyamat Kft. A villamos- és gázhálózat, valamint a csarnok alapozási munkái elkészültek, az acél tartószerkezetek már gyártás alatt vannak. A projekt lezárását 2020 nyarára tervezzük.

A Dózsa György utca és járda középső szakaszának felújítására is támogatást nyertünk. A közbeszerzési eljárás nyertese az Útkorona Kft. volt, a kivitelezési munkálatok elkészültek, a műszaki átadás-átvétel megtörtént. A kivitelezés alatt igyekeztünk orvosolni a felmerülő panaszokat és a vízelvezetési problémákat.

A Wass Albert Művelődési Központ belső felújítása tavaly megtörtént. Az idei évben a közművelődési érdekeltségnövelő pályázat keretében további korszerűsítési munkálatok lesznek, mely során légkondicionáló berendezések kerülnek beépítésre. A színpadhoz korszerű motoros függönyrendszer került kiépítésre.

Idén is sikerült több beruházást önerőből finanszírozni önkormányzatunknak, három újabb utca pormentesítését, aszfaltozását. Az utak felújítása elkészült, a műszaki átadás átvétel folyamatban van. A kivitelezés ideje alatt a beérkező kéréseknek igyekeztünk a lehetőségekhez mérten, a műszaki-technológiai követelmények betartása mellett eleget tenni, és a felmerülő kérdéseknél teljes körű tájékoztatást adni. 

Szintén önerőből készült el a Gólyahír Bölcsőde fűtésének átalakítása. Az egyre dráguló és rosszabb minőségű fűtőanyag miatt gazdaságtalan volt a pellettel való üzemeltetés. A kazánok az elmúlt 6 évben elhasználódtak, már nagyobb ráfordítások lettek volna szükségesek, ennek okán új gázkazánok beszerelése mellett döntöttünk. A beruházást több alvállalkozóval oldottuk meg, saját anyagbeszerzéssel, mely révén a vártnál jóval kedvezőbb áron sikerült a kiépítést megvalósítani. A munkálatok befejeződtek, az új rendszer megfelelően üzemel. 

Már több év óta beázott a Balassi Bálint utcai óvoda, ezért az idei év februárjában elvégeztük a tetőszerkezet felújítását. A régi palatető helyett korszerű cserép került az épületre, új ereszcsatornákat, lefolyókat, valamint új ereszdeszkázatot kapott.

A Kistelek tanya és Jakabszállás tanya felé vezető földút megerősítésére az építési engedélyt megkaptuk, azonban az út nyomvonala sok magáningatlant érint, és sajnos nem járult hozzá minden tulajdonos a munkálatok elvégzéséhez. Az idén az építési engedélyt megszereztük, a telekalakítási dokumentáció és kisajátítási vázrajzok elkészültek. A kisajátítás, a vízjogi engedélyezés és a jogi ajándékozási szerződések aláírása folyamatban van.

Vis maior pályázat keretében támogatást kaptunk a Dankó utca felújítására, mely várhatóan a jövő évben valósul meg. 

A Hevesy park és az Almáskerti játszótér is teljesen megújult, a régi játékok helyett új, szabványos eszközök kerültek kitelepítésre. A játszótér megvilágítása és a padok kihelyezése még folyamatban van.

Pályázatot nyújtottunk be a Tápió mellett tervezett kerékpárút kialakítására is. A Piactértől a patak déli partján, majd a Kiskókai utcán túl az északi parton futó kerékpárút nyomvonala egészen a Vörösmarty utcai tagiskolához vezetnek. Lakossági fórum keretében tájékoztattuk az érintett ingatlanok tulajdonosait és igyekeztünk a felmerülő kérdéseknél teljes körű tájékoztatást adni. A hatóság kiadta az építési engedélyt, mely már jogerőre emelkedett, azonban a kivitelezéshez sajnos nem járult hozzá minden érintett tulajdonos. A pályázat kapcsán kedvezőtlen döntés született, de az érintett idegen területeket rendezzük a későbbi esetleges pályázati lehetőségekre tekintettel.

Mint a bevezetőben már említésre került, a csatornahálózatra történő házi bekötések kérdése továbbra is sok problémát és megkeresést jelent felénk. Több ingatlanra csak ebben az évben került csatornacsonk, illetve számos házi bekötés kapcsán sikerült előmozdítani, megsürgetni a folyamatot. A Duna Aszfalt Kft. az idei évben elkészítette a hiányzó bekötéseket, és az elmaradt garanciális munkákat befejezte. 

Sok panasz érkezik az utcák állapotával és vízelvezetésével kapcsolatban. Kiemelten foglalkoztunk a Zrínyi utca állapotának javításával, a Kiskókai utca és a Szent Imre utca padkájának karbantartásával. A TÁVÜSZ Kft.-vel szoros együttműködésben dolgozunk a lakók által bejelentett út és vízelvezetési problémák megoldásában.

A közvilágítási lámpatestek karbantartásáért felelős szolgáltatóval folyamatosan tartjuk a kapcsolatot, a szerződésben rögzített elektronikus felületen a bejelentett hibák naprakészek, a javítások ellenőrzése is folyamatos. 

Más közműszolgáltatások területén is sikeres tárgyalásokat folytattunk. A folyamatosan dráguló villamos energia mellett sikerült előnyös szerződést kötni az Magyar Villamos Művekkel, mely alapján további két évig tudják biztosítani a fix kedvező villamos energia árat.

Szintén jelentős szelete a munkánknak az intézményeink működése során fellépő műszaki problémák megoldása, elektromos beléptetők, riasztók, fűtési rendszerek felügyelete és közműállásának folyamatos rögzítése. 

Kiemelt feladat az elmúlt időszak egyre szigorodó szabályozására és ellenőrzésére tekintettel az intézményeink rendszeres tűzvédelmi, érintésvédelmi, villámvédelmi felülvizsgálata, az ezzel kapcsolatos jegyzőkönyvek érvényességének fenntartása, tűzoltó készülékeink naprakész nyilvántartásának vezetését.  Az idei évben az összes érintésvédelmi és villámvédelmi jegyzőkönyvet elkészítettük, a hiányosságokat javítottuk. A tűzoltókészülék karbantartást pedig felmondtuk és új szolgáltatóval látjuk el.

Emellett a környezetvédelmi hatóság szigorúan megköveteli a talajvízfigyelő kútjaink vízmintavételét (P+R parkoló, rekultivált szilárdhulladék lerakó, folyékony hulladéklerakó), melyről éves beszámolókat kell készíteni.

4. Vagyongazdálkodás

A vagyongazdálkodási feladataink legnagyobb része a 31-es főút melletti ipari területet érinti, hiszen idén is tovább folytatódott az ingatlanok értékesítése. A tavalyi év folyamán a Happy Chocolates Factory Zrt.-vel ingatlan adásvételi előszerződést kötöttünk három telekre. A szerződésben rögzítettek szerint az ingatlanok egyesítését engedélyeztettük és a telekalakítási eljárást lefolytattuk, melyek után az eladással járó adminisztrációs és jogi folyamatok zökkenőmentesen lezárultak.

Az SP Parcel Kft. részére 2016-ban tulajdonjog fenntartással került értékesítésre a 0406/43 hrsz-ú iparterületi ingatlan, a társaság kérésére idén az adás-vételi szerződés felbontásra került és egy nagyobb, 4022 m2 alapterületű ingatlanra tettek vételi ajánlatot, melynek elfogadása után az adásvételi szerződés aláírásra került.
A Clear Concept Kft.-vel szintén ingatlancserét hajtottunk végre, a két földrészlet közel azonos méretű volt, így a csere pénzmozgás nélküli adásvételi szerződéssel valósult meg. 

Az év folyamán lezajlott áthelyezésekkel három egymás melletti szabad terület alakult ki, melyek értékesítésével kapcsolatos tárgyalások folyamatban vannak.

Elbirtoklási eljárást indítottunk a Sülysáp 3518 hrsz-ú kivett árok művelési ágú ingatlan kapcsán. A terület ½ része önkormányzati tulajdon, a fennmaradó rész tulajdonosa örökös nélkül halt meg, ami megnehezíti a bírósági eljárás lezárását. A telek a szőlősnyaralói csapadékvíz-elvezető ág része, így a tulajdonjog rendezése fontos feladat.

Emellett a Képviselő-testület döntése alapján a Polgármesteri Hivatal több más ingatlan eladását is bonyolította ebben az évben: 

· Eladásra került két, patak mellett fekvő területrész, melyeket az ebm-papst Hungary Kft. vásárolt meg telephelyfejlesztés céljából. 
· Az óvoda Sülysáp, Vasút u. 88. szám, 1581/2 hrsz. alatti ingatlanából, 252 m2 nagyságú területrészt értékesítettünk a szomszédos ingatlan tulajdonosai részére.

· Értékesítésre került a 2017-ben elbirtoklás címén az Önkormányzat tulajdonába jutott Malom utca 10. szám alatti ingatlan.

· A HB udvarban ingatlanfejlesztési célból megvásárolt földterületek 5 db építési telkekre való felosztása folyamatban van.

Ingatlanok bérbeadásával kapcsolatos vagyongazdálkodási intézkedések:

· A Sülysáp, Templom utca 10. szám alatti, 910 hrsz-ú ingatlan bérbeadásra került méhcsaládok elhelyezésére és tartására.

· A külterületi 0431/3 hrsz-ú ingatlant vonatkozásában a Rubi N Bt-vel kötött bérleti szerződésünk díjhátralék tartozás miatt felmondásra került. A tárgyi földrészletet új bérlő részére kaszálás céljából bérbe adtuk.

· Az Állomás utca 13/I. szám alatti szociális bérlakás 2018-ban kijelölt bérlője kiköltözött, megváltozott jövedelemviszonyai alapján nem volt jogosult a lakás további bérletére. A bérlemény visszavétele megtörtént, új bérlő került kijelölésre.

· A Szent István tér 17/a. szám alatti szolgálati lakás eddigi bérlője felmondta a lakás bérletét, a bérlemény visszavétele megtörtént, azonban új bérlő nem került kijelölésre, mivel a tervek szerint a családsegítő szolgálat veszi majd birtokba az épületet.
· Szintén bérleti szerződést kötöttünk a Szent István tér 17/C. szám alatti, 3857/4 hrsz.-ú volt Főgáz irodaépületre játékbolt kialakítása céljából. A bérlemény üzleti célra történő kialakítása folyamatban van.

A munkagépállományunk egy MTZ 892 típusú traktorral és egy Roading Maxi típusú függesztett gréder adapterrel bővült, melyek a földutak karbantartásában nyújtanak nagy segítséget. 

Az Önkormányzat vagyonbiztosítása aktualizálásra került, a Hevesy és az Almáskerti játszóterek, valamint a Balassi és a Dózsa György utcai óvodák épülete megújult, értékük nőtt.

Idén már teljes körűen a Magyar Kincstár által támogatott és előírt ASP rendszerben végezzük a tárgyi eszköz és ingatlantartást, az új beruházások felvitelét, a negyedéves értékcsökkenések számítását pénzügyi jelentésekhez. Az év folyamán sikerült az új programot megismerni és használni, a Kincstár által biztosított kevés ismeretanyag ellenére.

A fenti ügyekben az adminisztrációs és jogi munkafolyamatok zökkenőmentesen zajlottak le. Ezen túlmenően kiemelt fontosságú feladatunk a vagyonkataszter naprakészen tartása, vezetése, hiszen minden esetben elsődleges szempont a nyilvántartás megfelelősége és hitelessége a vagyoni jellegű vagy pályázati ellenőrzések során. 

A KSH felé a beruházás statisztikai jelentéseket intézményenként negyedévente a nyilvántartások és a változások nyomon követésével adjuk le. Ingatlanállomány tekintetében pedig a vagyonstatisztikát éves szinten szolgáltatjuk a KSH felé. 

5. Polgári védelem

E feladat keretében megkeresésre folyamatos az adatszolgáltatás a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére. Rendszeres feladat a veszély-elhárítási tervek felülvizsgálata, beosztó határozatok felülvizsgálata. Téli időjárásra (hóakadályok) felkészülés, technikai eszközök és a kezelőszemélyzet beosztása. 

6. Humánerőforrás-gazdálkodás
A személyzeti és munkaügyi feladatokat 1 státuszban látjuk el. A korábbi 1,5 státusz csökkentésére a közfoglalkoztatási programok (belterületi utak karbantartása és belterületi vízrendezés START munkaprogramok) megszűnése valamint a titkársági feladatok átcsoportosítása miatt került sor. Az érintett ügyintéző munkaköre mellett az anyakönyvvezetői és a népesség-nyilvántartási feladatokat is ellátja szükség szerinti helyettesítéssel.  

A Polgármesteri Hivatal a következő – összesen: 81 fő – létszámokra végez személyzeti és munkaügyi ügyintézést (személyzeti és munkaügyi feladatok ellátása, személyi anyagok kezelése) az önkormányzatnál és intézményeinél:

· Polgármesteri Hivatal köztisztviselőihez (24 fő állományi létszám – 1 fő tartósan távollévő, 2 fő fizikai alkalmazott)

· Polgármester, alpolgármester (2 fő)

· Védőnői szolgálat (3 fő)

· Mezei őrszolgálat (2 fő)

· Piacfelügyelők (2 fő)

· Dr. Gáspár István HSZK (8 fő) 
· Wass Albert Művelődési Központ és Könyvtár (5 fő)

· Központi Konyha (13 fő)

· Gólyahír Bölcsőde (15 fő) - 2 fő tartósan távollévő
· Sülysápi csicsergő Óvoda intézményvezető (1 fő)
A Polgármesteri Hivatal további feladatai a humánerőforrás-gazdálkodás területén:

· települési önkormányzati képviselők és bizottsági tagok tiszteletdíjának számfejtése (12 fő),

· Sülysápi Roma Nemzetiségi Önkormányzat képviselői tiszteletdíjainak számfejtése (3 fő),

· intézményi étkeztetési feladatok adminisztrációját ellátó személyek megbízási díjának számfejtése (4 fő)

· közfoglalkoztatásban résztvevőkhöz kapcsolódó személyzeti és munkaügyi feladatok ellátása (2017. évben közfoglalkoztatásba bevont személyek száma 75 fő volt),

· nyári diákmunkával kapcsolatos munkaügyi feladatok ellátása (39 fő), 

· közösségi munkavégzés és szakmai gyakorlaton résztvevő diákokkal kapcsolatos munkaügyi feladatok ellátása (5 fő).

Rendszeresen jelentkező határidőhöz kötött feladatok:

· Átsorolások, soros előrelépések, minimálbér és garantált bérminimum miatti változások átvezetése

· Év eleji statisztikai feladatok (bér- és létszám-kimutatások)

· Bértervezéshez adatszolgáltatás.

· Adózással kapcsolatos feladatok (igazolások kiadása, dolgozói nyilatkozatok, családi kedvezmények, bérkompenzáció)

· Köztisztviselői továbbképzési terv készítés

· Szabadságolási ütemterv készítés (köztisztviselők)

· Nem rendszeres kifizetések számfejtése (tiszteletdíjak, megbízási díjak, cafetéria, utazási költségtérítés, gépjármű használat, illetményelőleg, letiltás))

· Távollét jelentés (fizetett szabadság, tanulmányi szabadság, betegszabadság, táppénz, terhességi gyermekágyi segély, GYED, GYES)

· Változó bérek jelentése (helyettesítés)

· Munkavédelem (dolgozók oktatása, orvosi alkalmassági vizsgálata)

2019. évben a Polgármesteri Hivatal által lebonyolított álláspályázatok

· Polgármesteri Hivatal testületi ügyintéző
· Polgármesteri Hivatal pénzügyi ügyintéző, pénztáros
· Polgármesteri Hivatal pénzügyi ügyintéző
· Polgármesteri Hivatal szociális és gyámügyi ügyintéző
· Sülysáp Város Önkormányzata konyhavezető
· Sülysáp Város Önkormányzata bölcsődevezető

Az idei évben a Polgármesteri Hivatal állományából 3 fő köztisztviselő kérte közös megegyezéssel a közszolgálati jogviszonyának megszüntetését, 1 fő lemondott jogviszonyáról, 1 fő pedig felmondott a próbaidő tartama alatt. 

A munkaügyi és személyzeti munkában 2019-ben jelentkező plusz feladatok:

Diákmunka

Továbbra is népszerű a nyári diákmunka. Az előző évekhez hasonlóan az idén is foglalkoztattunk nyári diákmunkásokat július és augusztus hónapban, összesen: 39 főt elsősorban a Polgármesteri Hivatalban valamint az önkormányzat intézményeiben (óvodák, bölcsőde, konyha, dr. Gáspár István HSZK, TÁVÜSZ Kft.). A foglalkoztatás költségeit a Nagykátai Járási Hivatal Foglalkoztatási Osztálya támogatja.
Szakmai gyakorlat, közösségi munkavégzés

A kötelező nyári szakmai gyakorlatot 2 fő, iskolai közösségi szolgálatot 4 fő teljesített a Polgármesteri Hivatalnál és az önkormányzatnál.

VEKOP Út a munkaerőpiacra program 

A Központi Konyhán 1 fő foglalkoztatására került sor.
Közfoglalkoztatás

A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.
Március 1-től megszüntetésre került a belterületi vízrendezés START mintaprogram, mert a programok létszámkeretét nem sikerült feltölteni. A közfoglalkoztatás iránti igény az előző évekhez képest jelentősen csökkent.
A közfoglalkoztatásba bevont személyek száma 75 fő volt. 2019-ben 2 foglalkoztatási program fut párhuzamosan, melynek során 24 fő dolgozik az önkormányzat intézményeiben (óvoda, konyha), valamint a TÁVÜSZ Kft.-nél. 

2018. évről áthúzódó programok:
· Hosszú távú közfoglalkoztatás: 
2018.03.01 – 2019.02.28
14 fő

· START mintaprogramok

· Illegális hulladéklerakó helyek felszámolása: 2018.03.01 – 2019.02.28
15 fő

· Belterületi vízrendezés:
2018.03.01 – 2019.02.28
15 fő

2019. évi közfoglalkoztatási programok:

Hosszú távú közfoglalkoztatás:
2019.03.01 – 2020.02.29
12 fő

· Illegális hulladéklerakó helyek felszámolása: 2019.03.01 – 2020.02.29
12 fő

Az idei évi két közfoglalkoztatási program állandó állományi létszáma 24 fő, a programok során 29 fő foglalkoztatására került sor.
Választásokkal kapcsolatos feladatok

Az Európai Parlamenti, valamint a helyi önkormányzati választás a személyzeti munkát is érintette. A helyi választási bizottsági tagok, a szavazatszámláló bizottság tagjainak, valamint jegyzőkönyvvezetők díjazásának számfejtése, a pénzügyi elszámoláshoz szükséges dokumentumok elkészítése és Pénzügyi Irodának történő átadása a humánerőforrás ügyintéző feladata volt. Ezen túlmenően a polgármester és alpolgármester korábbi jogviszonyának megszüntetéséről, valamint új jogviszonyának létrehozásáról, és különféle állami szervekhez való bejelentéséről is gondoskodni kellett. 
7. Iratkezelés

Az összes iktatott ügyirat 2019. november 29-ig 26644 db volt, 8607 főszámon és 18037 alszámon, ami ügyintézőnként 409 db iratot jelent. 2019. november 29-ig 3077 db számla került érkeztetésre.

Az ASP-rendszer bevezetésével az iktatás sajnos bonyolultabb lett, több időt vesz igénybe, mint ezt megelőzően, az irattárazásnál is jelentősen több az időráfordítás. 

Ebben a programban az ügyintézőknek sok feladatuk van, mivel az általuk írt leveleket, határozatokat, végzéseket stb. saját maguknak kell iktatniuk. Sajnos ehhez képest az új vagy visszatérő kollégák jogosultságának intézése elég nehézkes és hosszadalmas, több hónapot is igénybe vesz, ami mindenkinek nehézséget okoz, és aggályos felelősségi szempontból is. 

Idén Sülysápon kívülre körülbelül  2496 db hivatalos levelet küldtünk, melyeket még jelenleg is darabonként kézzel kell beírni a postakönyvbe. Ez az elektronikus ügyintézés arányának növekedése ellenére nagyjából 400 db-bal több, mint az előző évben.
III. HATÓSÁGI IRODA
1. Birtokvédelmi eljárások
2019. évben a beszámoló elkészítéséig 9 db birtokvédelmi kérelmet bíráltunk el, az ügyek száma a tavalyihoz képest csökkenést mutat (2018. évben 15 db kérelem volt). Alszámon idén 46 db irat (felek értesítése az eljárás megindításáról, az általuk csatolt iratok, bizonyítékok, és a felvett jegyzőkönyvek) került iktatásra. Egy esetben a kérelem visszautasításra került, mivel nem a jogszabály által előírt módon, hanem e-mail útján került előterjesztésre. Ezt követően a kérelmező megfelelően benyújtott (a vonatkozó kormányrendelet által előírt kötelező tartalmi elemekkel és illetékbélyeggel ellátott) kérelme elbírálásra került. Egy esetben a döntéssel elégedetlen fél bírósági keresetet nyújtott be, amely felterjesztésre került a Monori Járásbírósághoz.
A birtokvédelmi eljárás elsődleges célja az eredeti állapot helyreállítása, illetőleg annak fenntartása; az eljárás során annak van döntő szerepe, hogy az eredeti birtokhelyzetben történt-e olyan változás, amelyet a birtokháborító személy tilos önhatalommal, jogellenesen valósított meg.
A birtokvédelmi eljárás nem hatósági eljárás, abban a jegyző a Polgári Törvénykönyv és a vonatkozó kormányrendelet szerint jár el. A jegyző eljárása egyszerűsödött, az ügyek gyorsabban lefolytathatóak, mert egyrészt 15 nap az ügyintézési határidő, másrészt a bizonyítás az eljárást kezdeményező ügyfelet terheli.

Továbbra is jelentős azon ügyfelek száma, akik érdeklődés, tájékoztatás céljából keresik fel hatóságunkat, sokszor konkrét személyek megnevezése nélkül. Sok esetben a kérelmek az évek során felgyülemlett sérelmeket, konfliktushelyzeteket tükrözik. Amennyiben az adott probléma egy éven túl fennáll, a feleknek közvetlenül a bírósághoz kell fordulniuk  
A Pest Megyei Kormányhivatal a birtokvédelmi eljárások vonatkozásában - a 2016-os ügyek vizsgálata során – példaértékűnek minősítette a munkánkat, a továbbiakban is célunk a minősítésnek megfelelő színvonalú munkavégzés.
2. Társasházak törvényességi felügyelete

A jegyző 2015. évben feladatköréül kapta a társasházak működésének törvényességi felügyeletét. Sajnálatos módon a jogszabály kizárási okként jelöli meg a jegyzővel szemben, ha az önkormányzat tulajdonnal rendelkezik a társasházban. Így – bár Sülysápon csak elvétve akadnak társasházak – Hivatalunk rendszeres ügyintézője a nagykátai társasházi ügyeknek. Ebben az évben a Pest Megyei Kormányhivatal egy ügyben jelölte ki Hivatalunkat, mely jelenleg folyamatban van.

3. Talált tárgyakkal kapcsolatos eljárások
A talált tárgyakkal kapcsolatos ügyintézés szintén a jegyző feladata. Településünkön általában a közterületeken, a vasútállomáson vagy a Tesco áruházban találnak elhagyott személyes tárgyakat. 2019-ban 2 talált tárgy (pl. közterületen elhagyott mobiltelefon) ügyében intézkedtünk, ezek több hónapos eljárások. Amennyiben a megtalált tárgy tulajdonosának kiléte megállapítható, részére a talált tárgyat átadjuk. Amennyiben nem állapítható meg a tulajdonos kiléte, a talált tárgy további sorsáról a jogszabályok szerint intézkedünk.

Idén mindkét alkalommal gyorsan intéződött el az ügy, a mobiltelefonok tulajdonosa felkutatásra-, részükre a talált tárgyak a megfelelő azonosítást, tulajdonjog-igazolást követően átadásra kerültek. 

4. Anyakönyvi ügyek

2014. július 1-jétől megszűnt a papír alapú anyakönyvek vezetése, és bevezetésre került az elektronikus anyakönyvi nyilvántartási rendszer. Az anyakönyvvezetők az új anyakönyvi események adatait már csak az elektronikus rendszerben rögzítik. Ezzel párhuzamosan kell az elmúlt 120 év anyakönyvi eseményeivel feltölteni az elektronikus nyilvántartást, az ügyfelek és más helységek anyakönyvvezetői kéréseinek megfelelően. 

Születési esemény papír alapú anyakönyvből történő felvitele 2017-ben 112, 2018-ban 88, 2019-ben 117 esetben volt, ezt a számot növeli a telefonon történő anyakönyvvezetői megkeresés az azonnali rögzítéseket illetően, ezek nem kerülnek iktatásra. Utólagos bejegyzés az elektronikus anyakönyvbe születési eseményeknél 2019-ben 2 esetben történt. 
Helyben születés 2019-ben sem volt.

Házasságkötési esemény papír alapú anyakönyvből történő felvitele 2017-ben 61 volt, 2018-ban 51, 2019-ban pedig 53 esetben volt. Ezt a számot szintén növelik a telefonon érkezett rögzítési kérelmek. Utólagos bejegyzés 2019-ben 17 esetben történt (pl. házassági névváltozás).

A házasságkötések számát illetően a statisztika növekedést mutat, 2018-ban 33, míg 2019-ben eddig 38 pár kötött házasságot városunkban. Két esetben fordult elő, hogy a pár bejelentkezett a házasságkötésre, azonban a házasság később nem jött létre. 

A bíróságtól 2019-ban 16 házaspár válásáról érkezett értesítés. 

A helyben anyakönyvezett halálesetek száma 2018-ban 111 fő volt, 2019-ban eddig szintén 111 haláleset anyakönyvezésére került sor. Az azonnali anyakönyvezést nehezíti, hogy a haláleset anyakönyvezése előtt a születés, illetve a házasságkötés helyével egyeztetni kell a rendszerbe bejegyzésre kerülő adatokat, mivel a hozzátartozók legtöbb esetben nem hozzák a szükséges iratokat. A halálesetek anyakönyvezése miatti adategyeztetés tapasztalata, hogy a központi személyi adat- és lakcímnyilvántartás adatai legtöbb esetben nem egyeznek meg az anyakönyvi adatokkal, így szükséges ezek javítása is, és csak ezt követheti a tényleges anyakönyvezés.

Házassági névviselési forma megváltoztatását 2018-ban 28 fő kérte, 2019-ben 26 volt ez a szám. A legtöbb kérelmező válás után vette vissza születési nevét. Születési családi vagy utónév változtatás: 2018-ban 3 fő kérte születési családi nevének módosítását, 2019-ben 4 fő (két esetben a szülők kérték a gyermek második nevének elhagyását, a másik esetben a kérelmező hagyta el a második vezetéknevét, egy esetben pedig a kérelmező a vezetéknevét változtatta meg.). A névváltoztatások elbírálása a Budapest Főváros Kormányhivatala, Állampolgársági és Anyakönyvi Főosztályán történik, hivatalunk csak felterjeszti a kérelmeket.

Születési, házassági, halotti anyakönyvi kivonat kiállítását (családi állapot igazolásához, nyugdíj vagy árvajáradék ügyben, személyazonosító igazolvány kéréséhez, gondnokolt halála esetén, gyermek születésének anyakönyvezéséhez, ill. elvesztés miatti pótlásra) 2018-ban 270, 2019-ben eddig 267 alkalommal kérték. Ezt a számot növeli a helyben anyakönyvezett (házasságkötés, haláleset) eseményekről készült kivonatok kiállítása. 

A kivonatokat 2014. július 1-jétől nem csak az esemény helye szerinti anyakönyvvezető tudja kiadni, hanem bármelyik anyakönyvvezető. Ha a kért anyakönyvi esemény még nem szerepel az elektronikus anyakönyvi rendszerben, az illetékes anyakönyvvezető megkeresése után, általában egy héten belül ki tudjuk adni az új kivonatot, így az ügyfélnek nem kell elutazni az esemény helye szerint illetékes hivatalba.

Hazai anyakönyvezést a külföldön történt anyakönyvi eseményéről (születés, házasságkötés, válás, haláleset) 2018-ban 1 fő, 2019-ben pedig 4 fő kért. 

Állampolgársági esküt 2019-ben egy fő tett. 

A házasságon kívül született gyermek családi jogállásának rendezése iránt 2019-ban 27 születendő gyermekre és 2 megszületett kiskorú gyermekre tett elismerő nyilatkozatot az apa.

5. Népesség-nyilvántartási ügyek

Népesség-nyilvántartási ügyekben a lakcímváltozás változó tendenciát mutat, 2016-ban 650, 2017-ben 699, 2018-ban 741, míg 2019-ban eddig 586 személy kérte lakcímigazolvány kiállítását. A lakcímváltozások rögzítésénél folyamatosan nehézségekbe ütközik hivatalunk a lakcímbejelentő formanyomtatványok hiánya miatt. Sajnos az okmányiroda nagyon hektikusan küldi a nyomtatványokat, amit az ügyfelek nem tudnak máshol (pl. postán) beszerezni.

Folyamatos az érdeklődés a polgárok személyi adat- és lakcímnyilvántartásban tárolt saját adatokról, lakásába bejelentett személyekről. A lakóhely érvénytelenítés lehetőségével (lakcímfiktiválás) továbbra is sokan élnek, 2018-ban 49, 2019-ben eddig már 43 fő lakcímének rendezését kérték. 

Adatszolgáltatási kérelem 2019-ban 93 alkalommal volt, elsősorban a helyi eljárások lefolytatásához kapcsolódott (adóhatóságnak, bíróságnak).  2014-től egyedi adatszolgáltatás a járási hivataloktól kérhető.

Központi Címregiszter létrehozása (KCR):

Az egységes címkezelés biztosítására központi címregisztert kell létrehozni.  Ennek keretében a jegyzőnek címellenőrzést kell elvégezni, melynek ki kell terjedni a címek teljes körűségének, pontosságának, valóságtartalmának az ellenőrzésére.  2015-ben ezen feladatok végrehajtása megkezdődött, és 2019-re már egy bejáratott eljárásrend alakult ki, bár ehhez szakmai segítséget nem kaptunk. A felülvizsgálat településünk minden belterületi, illetve beépített ingatlanát kell, hogy érintse, melynek során a természetbeni állapot helyszíni szemlével történő vizsgálata után a lakcímek ingatlan-nyilvántartási adatok összehasonlításával megtörténik a helyesbített címek megállapítása szükség szerint határozati formában. Az anyakönyvvezető pedig az elektronikus rendszerben számos eddig nem rögzített adat kíséretében rögzíti azt. 

Sajnos erre sem anyagi, sem pedig humánerőforrással nem rendelkezünk továbbra sem, mindemellett most már a címrendezés kizárólag az anyakönyvi gépen végezhető, ami továbbra is nehézkessé teszi munkaidőben e feladatok ellátását.

6. Hagyatéki ügyek

2019-ben a hagyatéki eljárás főszámon 137 db, póthagyaték 29 db, vagyonleltár 5 db érkezett. Alszámon ez 812 db-ot jelentett. Adatkérés 23 db érkezett Hivatalunkhoz. A hagyatéki eljárás folyamata nagyon összetett, illetve időigényes, mivel egy-egy ügy kapcsán több megkeresés is érkezik (különböző bankoktól, követeléskezelő részvénytársaságoktól, bírósági végrehajtóktól, biztosítóktól, önkéntes nyugdíjpénztáraktól, jelzálogjog, gyámhivatali vagyoni ügyek, állami tulajdon és állampapírok stb.) 

A hagyatéki leltár felvételekor a fent említett hatóságok igényét is fel kell tüntetni és erről levélben tájékoztatni a hagyatéki eljárás jelenlegi folyamatáról. 

Társhatóságoktól az elhunyt tulajdonában lévő ingatlanokról adó- és értékbizonyítványt meg kell kérni. Van olyan eset, hogy több hatóság megkeresése is szükséges, mivel több településen van ingatlana, földterülete. Így az adminisztrációs feladatok a hagyatéki ügyintézésnél tovább növekednek, mivel minden ügyben 8-10 alszám iktatása szükséges, de vannak esetek melyeknél ez a szám növekedhet, míg a közjegyzőhöz továbbítjuk a hagyatéki leltárt.

A póthagyatéki ügyintézésnél nehézséget jelent az örökösök megkeresése, azonosítása. Ilyenkor irattár igénybevételére is szükség lehet. Van olyan eset, hogy egy-egy póthagyatéknál 10 némely esetekben akár több örökös adatait is fel kell venni a hagyatéki leltárban.

Többször jogsegélyt kérnek a társhatóságok hagyatéki eljárás ügyében, mivel a hagyatéki leltár felvételéhez az elhunyt - Sülysáp város területén lakcímmel rendelkező - hozzátartozójának meghallgatása szükséges. A hozzátartozó felkutatása és kiértesítése, a leltárt felvétele után az általa kitöltött nyilatkozat és a csatolt iratok megküldésre kerülnek a társhatóság felé.

[image: image4.png][r———

ey





7. Piaccal kapcsolatos feladatok

A helyi termelői piac működése és üzemeltetése a 2019-es évben is számos feladatot adott hivatalunknak, melyek a mindennapi munkavégzés szerves részévé váltak. A minél hatékonyabb helykihasználás érdekében igyekszünk naprakészen kezelni és összhangba hozni a visszaadott helyeket és az új igényeket. 
A rendszer gördülékeny működését támasztja alá, hogy a vasárnapi piacnapokon az alkalmi fizetők átlagosan 70-80%-ban megjelennek, ami a bevételekben is megmutatkozik. (Példának okáért a 2019. november 24-i piacnapon, a 148 kiosztott helyből 78 árus megjelent, és többen előzetes helyfoglalás nélkül is jöttek, így a bevétel 239.100 Ft volt.) 

2019-ben az árusok 22 esetben nyújtottak be írásos módosítási, illetve területigényt. Számos megkeresés történik a piaccal kapcsolatban, mely leginkább telefonos ügyintézésre korlátozódik. Ezek magában foglalják az egyeztetést, érdeklődést, hely megszüntetést.

Az árusok egy-egy évszakváltásnál (palánta, tavaszi virágok, idényjellegű gyümölcsök, mindenszenteki virág) érdeklődnek többször helyfoglalás ügyében.   Az árusok által jelzett problémákat személyesen is próbáljuk megoldani, illetve jelentős terhet levesz a személyes ügyintézésben a két piacfelügyelő is, akik segítenek kielégíteni az árusok igényeit (helybővítés, új hely keresése, alkalom illetve hónap módosítás).

Összességében elmondható, hogy a piac működése az üzemeltetés, az árusítás feltételei és a vásárlók visszajelzései alapján hatékonyan ügyfél és vásárlóbarát rendszerben működik.

Az alábbi diagram 2019. III. negyedéves előfizetői adataiból készült (2019. II. félév; III. negyedév; július hónap, július 28. vasárnap), ebben a diagramban nem szerepelnek azok az árusok, akik nem előfizetők, tehát maximum 1-2 alkalommal árulnak a piacon.

8. Állattartás

Állattartási ügyben 2018-ben 5 esetben kezdeményezték eljárás megindítását hatóságunknál, ez a szám 2019-ben már csak 4 volt. Egyéb eljárás során tudomásunkra jutott, hogy nem történt eb-bejelentés az adóosztály felé, ez ügyben 3 megkeresés történt.

A fenti eseteken túl elmondható, hogy egyre kevesebb esetben történt bejelentés kóbor kutyákkal kapcsolatosan, melyek nyomán intézkedtünk. A jelenlegi gyepmester megbízása óta sokkal kevesebb panasz érkezik ilyen ügyekben, a lakosság elégedettnek mondható.

A méhtartást 19 alkalommal jelentettek be településünkön, és 3 kijelentkezés történt. 
Sajnos idén 2 alkalommal jelezte a PMKH Monori Járási Hivatal Élelmiszerlánc-biztonsági és Állategészségügyi Osztálya, hogy afrikai sertéspestis van jelen a régióban. A lakosság tájékoztatása mindkét esetben megtörtént.
9. Telepengedélyezés

A telepengedélyezési eljárások száma idén 4 esetben volt. A telepengedélyezéssel kapcsolatos (bejelentés-köteles, telepengedély-köteles ipari tevékenység bejelentése, adatainak változása, megszűnése, a hatósági nyilvántartás, telepek ellenőrzése) ügyeken kívül 1 esetben érkezett bejelentés illegális ipari tevékenységgel kapcsolatban, melynek kivizsgálása során nem tapasztaltunk ipari tevékenység végzését az ingatlanon, így az eljárást megszüntettük.

10. Környezetvédelmi ügyek
A környezetvédelmi ügyek száma az idei év elején volt jelentős, mivel a magánterületen található ásott és fúrt kutak fennmaradási engedélyezési határideje 2018. december 31. volt, így az ügyfelek az utolsó napokban hoztak be a kérelmeket, amik az ügyintézést illetően már 2019-es évet érintették. 35 db ilyen ügyirat érkezett be, míg a tavalyi évben 32 db volt. Az ásott és fúrt kutak engedélyezésének módosított határideje 2020. december 31. 

Magánterületen szabálytalanul elhelyezett hulladék ügyében idén egy esetben történt meg a hulladék elhelyezőjének azonosítása. Ebben az esetben köteleztük a hulladék eltávolítására és hulladékgazdálkodási engedéllyel rendelkező átvevő részére történő átadására, továbbá az ügyben nagy összegű bírság kiszabására is sor került, melynek végrehajtása folyamatban van.

Az idei évben több esetben bejelentés érkezett közterületeken szabálytalanul lerakott/elhagyott hulladékokkal kapcsolatban. A hulladék eltávolítását a TÁVÜSZ Kft.-vel együttműködve hatékonyan kezeljük, amennyiben a hulladék tulajdonosának, vagy korábbi birtokosának személye – az esetlegesen a hulladékban talált személyes iratok, számlák alapján - megállapítható, minden esetben eljárást indítunk, valamint szabálysértés miatt bejelentést teszünk a Pest Megyei Kormányhivatal Nagykátai Járási Hivatala felé.

11. Kereskedelmi tevékenység

Az ügyiratok aránya a múlt évhez képest csökkenő tendenciát mutat, 2018-ban 35 db ügy keletkezett főszámon, illetve 53 db alszámon, addig 2019-ben 33 db ügy keletkezett főszámon és 58 db alszámon. 2018. évben 11 új üzletre kértek működési engedélyt, ez a 2019-es évben 13 db volt.  Üzlet megszűnés 2018-as évben 14 db történt, 2019-ben már csak 8 db.

Szálláshely az idei évben még nem szűnt meg.

A kereskedők a kereskedelmi tevékenységek végzésének feltételeit betartva működnek, mivel a változásokat folyamatosan bejelentik, nyitvatartási idő, illetve az adataikban bekövetkezett változásokat.

A Központi Statisztika Hivatal felé a működési engedélyekről, illetve a szálláshelyekről évente 6 alkalommal adunk jelentést.

Hatósági ellenőrzést az éves ütemterv alapján a nyilvántartásban szereplő üzleteknél és vendéglátóegységeknél folyamatosan tartunk.

Az üzletek ellenőrzése során összességében elmondható, hogy a kereskedelmi tevékenységet folytató üzletek működtetői együttműködést tanúsítottak az ellenőrzés folyamán a kereskedelmi hatósággal. A kereskedők bejelentési kötelezettségeiket betartják a működő üzleteknél. Az ellenőrzés során tapasztalt hiányosságokat pótolták, jogsértő magatartás nem volt tapasztalható.

2015-ben került bevezetésre az ASP nyilvántartási program a működési engedély nyilvántartásánál is, amit folyamatosan naprakészen vezetni kell a kiadott működési engedélyről, megszűnt üzletekről, adatmódosításokról.
A kereskedelmi tevékenységek végzésének feltételeiről szóló 210/2009. IX.29.) Korm. rendelet 2016. január 1-jén hatályba lépett bejelentéshez kötött kereskedelmi tevékenységekről, valamint a működési engedéllyel rendelkező üzletekről vezetett nyilvántartásba történő bejegyzéssel egyidejűleg a bejegyzett adatokat elektronikus úton meg kell küldeni a Zala Megyei Kormányhivatal részére. A kiadott engedélyekről a nyilvántartást naprakészen vezetjük. 

12. Növényvédelem

A köztisztaság fenntartásáról, valamint a zöldterület és parkfenntartásáról szóló rendeletünk értelmében az ingatlantulajdonos kötelezettsége az ingatlan tisztán tartása és gyommentesítése, kaszálása, ingatlana előtti, melletti járdaszakasz tisztán tartása. Míg 2018-as évben 47 db felhívást küldtünk ki az ingatlanok karbantartására, addig a 2019-es évben 84 tulajdonos kapott felhívást.

Parlagfűvel kapcsolatos bejelentés 2 db érkezett belterületen, ezekben az ügyekben közérdekű védekezés – kényszerkaszálás – elrendelése történt, melyet a TÁVÜSZ Kft. végzett. Mindkét esetben a jogszabályban meghatározott növényvédelmi bírság kiszabása céljából megtörtént a bejelentés a Pest Megyei Kormányhivatal Érdi Járási Hivatala felé.

Fakivágással és -karbantartási munkálatokkal kapcsolatos kérelem 3 db kérelem érkezett. 
13. Közterület-használat

Közterület használati engedéllyel kapcsolatban a 2018. évben 7 esetben keresték meg hatóságunkat, 2019. évben idáig 11 db ilyen kérelem érkezett be. Ezek alkalmi árusítás, mozgó árusítás, fenyőfa-árusítás, sóder vagy konténer elhelyezésére kiadott engedélyek voltak. 
14. Tárolási engedély

Hatósági bizonyítványt állítunk ki a 3,5 tonnát meghaladó össztömegű járművek tárolásáról, ami az okmányirodai ügyintézéshez használnak fel. 2018-ben 20 db, 2019-ban 15 db kérelem volt idáig.

15. Szakhatósági állásfoglalások kiadása
Feladatunk közé tartozik annak elbírálása is, hogy a telekalakítás megfelel-e a településrendezési követelményeknek és a helyi építési szabályzatnak.
A 2019-es évben a telekalakítási eljárások száma 35 db volt. 

16. Szociális és gyámügyi igazgatás

2019. évben a szociális és gyámügyi területen főszámmal 595 ügy került iktatásra, ami kb. ugyanennyi kérelmet jelent (ehhez további 1310 darab alszám kapcsolódott). Ezt az iratmennyiséget 2 státusz dolgozza fel, ami nem csak a döntések előkészítését, hanem azoknak az országos nyilvántartási rendszerekben való átvezetését, illetőleg a kifizetések megszervezését is magába foglalja több más feladat mellett. 

Rendszeres támogatási formák: települési létfenntartási támogatás; települési lakásfenntartási támogatás, települési utazási támogatás,
Eseti támogatási formák: települési krízistámogatás, települési temetési kölcsön, települési vis maior kölcsön. 
2019. évben a szociális ellátások megállapításánál napi szinten találkozunk olyan problémákkal, amelyek nehezítik a megalapozott döntéshozatalt. Az ügyfelek egy része ugyanis nagyon jól ismeri a jogosultságok megszerzéséhez szükséges kiskapukat, melyek közül a legelterjedtebbek a következők:
· Jövedelmi viszonyok: Az ügyfél nem rendelkezik bejelentett, ellenőrizhető jogviszonnyal, kérelmében nem valós összegekről nyilatkozik, amellyel jogosulttá válik az ellátásra. Illetve az ügyfél más európai uniós országból kap gyermeknevelési ellátást, de nincs olyan országos rendszer, ahol ez ellenőrizhető lenne.
· Vagyoni helyzet: Az ügyfél nem tulajdonosa a személygépkocsinak, csak üzembentartója, így nagyobb értékű vagyontárgya nincs.
· Egyedülállóság kérdése: Élettársak / házastársak egyedülállónak vallják magukat (lakcímnyilvántartó rendszerben tárolt adatok szerint nem laknak közös címen, háztartásban), országos rendszerekben mégis családosként kapják a gyermekek után járó ellátásokat.
Települési létfenntartási támogatás

15 család, illetve egyedülálló személy részesül 12 hónapon keresztül ebben a támogatási formában, akiknek olyan alacsony az állandó jövedelme, hogy folyamatos segítségre szorulnak. 2019. évben 6 család illetve személynek lett megállapítva létfenntartási támogatás és 4 családnak, illetve egyedülálló személynek lett megszüntetve (más ellátásra jogosultság miatt). Erre a célra 2019. évben összesen 521.000,-Ft került kifizetésre.
Települési lakásfenntartási támogatás

Ez évben, tizenegy hónap alatt 5.592.000,-Ft átutalása történt meg a közüzemi szolgáltatók felé, ami december elejéig átlagosan havi 466.000,-Ft (átlagban havi 74 fő) támogatás kifizetését jelentette. Közüzemi szolgáltatás hiányában házipénztári kifizetés 2019-ben 541.500,-Ft összegben történt, mely havi bontás szerint átlagosan 6 főt és 45.125,-Ft-ot jelentett. Települési lakásfenntartási támogatásra 2019-ben 6.133.500,-Ft-ot fizetett ki Önkormányzatunk (átlagosan 80 háztartás számára).

A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 20-25%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 

Települési utazási támogatás

2017 őszétől újra lehetőség adódik a helyi tömegközlekedést bérletjeggyel igénybevevők támogatására. A tartósan beteg, a 18 éven aluli, a 25 éven aluli és közoktatásban nappali rendszerű oktatásban vesz részt, vagy felsőoktatásban nappali tagozaton tanul, valamint bármilyen települési támogatásban részesülő, jogosult havi 500,- Ft összegű támogatásra.

Ebben az évben 700 fő igényelte ezt a támogatást. 34 esetben került sor új jogosultság megállapítására (18 fő továbbtanuló diáknál, 16 fő nyugdíjasnál), 29 esetben (20 fő nyugdíjasnál, 9 fő továbbtanulónál) pedig az ellátás megszüntetésére (ingyenes utazásra jogosító korhatár elérése, tanulmányok befejezése miatt). 
A települési támogatási formák közül ez az az elem, amelyik a legtöbb adminisztrációt igényli. Naprakészen kell tudnunk, hogy ki mikor fejezi be a tanulmányait, tölti be a 65. éves életkort. A továbbtanuló diákok jogosultsági feltételeinek fennállásához félévente felülvizsgálatot kell végeznünk (mely során iskolalátogatási vagy hallgatói jogviszony igazolást kell bekérnünk), amely jelentősen megemeli az ügyfélforgalmat is és az ezzel járó adminisztrációs munkát is. 

Települési krízistámogatás

Krízishelyzet miatt (betegség, haláleset, elemi kár, válsághelyzet, iskoláztatás, gyógyszerszükséglet, nevelésbe vett gyermek családjával való kapcsolattartáshoz, stb.) 155 család részesült egyszeri pénzbeli ellátásban összesen 1.554.500,-Ft értékben. 

A krízistámogatás egyik formája a természetben nyújtott tűzifa-támogatás. Ebben az évben 60 család kapott 5-5 q tűzifát háztartásonként 17.500,-18.000,-20.000.-Ft összegben, összesen 918.000,-Ft értékben.

Települési temetési kölcsön

Az a közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2019. évben 4 fő részére állapítottunk meg temetési kölcsönt (minden esetben házastárs vagy élettárs eltemettetéséhez) összesen 508 ezer forint összegben, melynek kifizetése megtörtént.  A tavalyi évhez képest kettővel többen igényelték idén ezt a támogatási elemet. 

Települési vis maior kölcsön

2019-ben új elemként került a támogatási formák közé a települési vis maior kölcsön. Ezt a kamatmentes kölcsönt vis maior esemény (tűzkár, villámcsapás stb.) miatt lakhatási nehézségek közé került háztartás kérelmezheti a lakóépület helyrehozatala céljából. 2019-ben az Ady Endre utcai tűzeset károsultjai részére került kifizetésre 2 millió forint ennek keretében, amit 2020 januárjától kezdenek törleszteni.

Köztemetés

Köztemetésre 2019-ben 3 esetben került sor. Amennyiben indul hagyatéki eljárás a halálesetet követően, a köztemetés költségeit hagyatéki teherként felvetetjük.
Rendszeres gyermekvédelmi támogatás
Rendszeres gyermekvédelmi támogatásban 111 gyermek részesült, ebből hátrányos helyzetű 42 fő (21 családból) és halmozottan hátrányos helyzetű 32 fő (16 családból).

A jogosultak 2019. évben is két alkalommal részesültek pénzbeli támogatásban (régebben Erzsébet-utalvány) augusztus és november hónapban 1.372.000. forint összegben.

Hátrányos, illetve a halmozottan hátrányos helyzet megállapítása

A hátrányos, illetve a halmozottan hátrányos helyzet megállapítása iránti eljárást a szülő / képviselő kérelmezi, az ügyben környezettanulmányt kell készíteni, és határozatban dönteni a gyermekek hátrányos helyzetéről. Az ún. KIR-rendszerbe és a Kormányhivatal felé évente két alkalommal rögzíteni kell a létszámot. 

Szünidei gyermekétkeztetés

A hátrányos és halmozottan hátrányos helyzethez szorosan kapcsolódik a gyermekek védelméről és a gyámügyi igazgatásról szóló 1997. évi XXXI. törvényben foglalt szünidei gyermekétkeztetés.

2016. évtől az önkormányzat, a szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek (továbbiakban együtt: rászoruló gyermekek) részére ingyenesen biztosítja a Sülysápi Központi Konyha közreműködésével. 
A gyermekek védelméről és a gyámügyi igazgatásról szóló 1997. évi XXXI. törvényben biztosított normatív étkezési kedvezményen túl, vagy attól függetlenül a mindenkori szociális ügyekkel foglalkozó bizottság kérelemre étkezési térítési díjkedvezményt állapít meg, azok részére, akik családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 160%-át (45.600,- Ft) és a térítési díj megfizetése a család létfenntartását veszélyeztetné.

2019. évben a tavaszi szünetben 23 főt étkeztettünk, a nyári szünetben 27 főt, őszi szünetben 19 főt és téli szünetben 24 főt.

Óvodakötelezettség alóli felmentés

Óvodakötelezettség alóli felmentési kérelmet 2019-ben 13 esetben nyújtottak be szülők. 

Egyéb intézkedések

Szociális igazgatási és gyámhatósági ügyben a társhatóságok megkeresésére 5 db környezettanulmány, 2 db adatszolgáltatási ügyirat készült, 1 db hatósági bizonyítvány kiállítására került sor.

Szociális igazgatási és gyámhatósági ügyben 2019-ben fellebbezést nem nyújtottak be.  

17. Közérdekű munka, közfoglalkoztatás

Közérdekű munka

A közérdekű munkára kötelezettek száma a 2018. évi 26 főről az idei évre 20 főre csökkent, ami összességében 23%-os csökkenést mutat az előző évhez képest. Ezzel együtt nagymértékben megnőtt a büntetéséként előírt ledolgozandó órák száma (2-300 órát is elérheti), valamint megjelentek a visszatérő közérdekű munkára kötelezettek is (nem ritka, hogy egy személynek 2-3-4 büntetése is ledolgozásra vár) ezek intézése a mindennapi munka mellett jelentős adminisztrációs terhet jelent.

Közfoglalkoztatás

A közfoglalkoztatás nem csak a munkaügyi, hanem a szociális feladatok között is megjelenik. A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.

A közfoglalkoztatásba bevont személyek száma 2018. évi 115 főről 2019-re 29 főre csökkent. Az idei évben egy START mintaprogramban (illegális hulladéklerakó helyek felszámolása) és egy hosszú távú közfoglalkoztatási programban van lehetőség közfoglalkoztatottak alkalmazására. A korábbi belvízelvezetés elnevezésű mintaprogram megszüntetésre került ugyanis folyamatos problémát okozott a programok létszámkeretének feltöltése.

2018. évről áthúzódó közfoglalkoztatási programok:

	Hosszú távú közfoglalkoztatás:

Illegális hulladéklerakó helyek felszámolása:

Belvízelvezetés:
	2018.03.01–2019.02.28

2018.03.01–2019.02.28

2018.03.01–2019.02.28
	14 fő

15 fő

15 fő


2019. évi közfoglalkoztatási programok:

	Hosszú távú közfoglalkoztatás:

Illegális hulladéklerakó helyek felszámolása:
	2019.03.01–2020.02.29 2019.03.01–2020.02.29 
	11 fő

15 fő


A programok állandó állományi létszáma 26 fő, a programok során 29 fő foglalkoztatására került sor.
A közfoglalkoztatási programok egy éven belüli negyedéves időszakokra történő megbontása növeli az adminisztrációs feladatokat (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése). 

A közfoglalkoztatottakat határozott időtartamra alkalmazzuk és a határozott idő lejártakor ki kell léptetni őket. Abban az esetben, ha további foglalkoztatásukra sor kerül, úgy kell eljárni, mint az új jogviszony létesítésekor.

2019 szeptemberében kifizetésére került a közfoglalkoztatást elősegítő támogatás 20 fő közfoglalkoztatott esetében, mely jelentősen megnövelte az adminisztrációt ezzel kapcsolatban (támogatás lekérése, támogatottak kiértesítése, átvétel dokumentálása, támogatás elszámolása).

Tüdőszűrés

Minden év tavaszán megrendezésre kerül településünkön a tüdőszűrés. Sajnos egyre gyérebb érdeklődés mutatkozik iránta, pedig nagyon hasznos lenne a betegségek időben történő felismeréséhez. A szűrés megszervezése, lebonyolítása, adminisztrációja (plakátok kihelyezése, felhívások megjeleníttetése /honlap, internet/ sok időt elvesz az egyéb érdemi munkára szánt időből. 

Nyári diákmunka

Az előző évekhez hasonlóan az idén is foglalkoztattunk nyári diákmunkásokat július és augusztus hónapban, összesen: 39 főt elsősorban a Polgármesteri Hivatalban valamint az önkormányzat intézményeiben (óvodák, bölcsőde, konyha, dr. Gáspár István HSZK, WAMKK). A diákmunkához nagyon sok adminisztratív teendő tartozott (kérelem, munkaerőigény bejelentés, orvosi vizsgálat megszervezése, munka- és tűzvédelmi oktatás megszervezése, elszámolás stb.). A fiatalok jelentős segítségére voltak az intézményeinknek. 
Szakmai gyakorlat, közösségi munkavégzés

A kötelező nyári szakmai gyakorlatot 2 fő, iskolai közösségi szolgálatot 4 fő teljesített a Polgármesteri Hivatalnál.

VEKOP „Út a munkaerőpiacra” elnevezésű program 

A Program keretében a Központi Konyhán 1 fő foglalkoztatására került sor a foglalkoztatás növelése érdekében.
A szociális ügyintézés 2019. évi tapasztalatai, nehézségei:

Állandónak mondható a létfenntartási és megélhetési gondokkal naponta, hetente jelentkező, valamilyen ellátást igénylő ügyfelek számának növekedése. Jelentős részük kvázi folyamatos krízishelyzetben van, alapszükségleteik sincsenek kielégítve (élelem, lakhatás, biztonság).

Egyrészről örvendetes, hogy a futó közfoglalkozatási programjainkat azért nem tudjuk feltölteni, mivel sokan el tudtak helyezkedni a normál munkaerőpiacon, másrészről azonban ebből eredő tény, hogy azoknak a nagy része, akik még mindig a rendszerben vannak, olyan mentális és/vagy fizikai problémával küzd, amely miatt feltehetően soha nem lesz képes munkát vállalni. Ezek az emberek általában a mindennapi teendőiket sem tudják ellátni, nemhogy munkát vállaljanak. Egy kisebb része ügyfeleinknek – és sajnos ők az agresszívabbak – nem is hajlandó dolgozni, abban nőttek fel, hogy szüleik, nagyszüleik is megéltek munka nélkül, különböző segélyekből, ellátásokból (szülői minta hiánya). 

Az ügyfélkör miatt a kollégák sajnos napi szinten ki vannak téve a verbális agressziónak, fenyegetőzésnek. Emellett az ügyfelek sokszor ápolatlanul, koszosan, különböző betegségekkel (pl. rüh, TBC) megfertőzve keresik fel Hivatalunkat.

Emellett folyamatos probléma, hogy ugyanez az ügyfélkör az ügyfélfogadási időpontokat figyelmen kívül hagyva, az ügyfélmentes napokon az irodákhoz vezető folyosót lezáró kordonszalagot kikerülve, folyamatosan intézi az ügyeit, amivel ellehetetlenítik a megfelelő szintű ügyintézést.

Mindezek és a 2017 szeptemberétől ismételten igényelhető települési utazási támogatással járó adminisztratív és háttérmunka mennyisége miatt jelentős segítség lenne az ügyfélszolgálat visszaállítása.
IV. ADÓ- ÉS PÉNZÜGYI IRODA
Az Adó- és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a számviteli, a pénzügyi, az adóügyi és a pályázatokkal kapcsolatos feladatok, az évközi költségvetési igénylések benyújtása, elszámolása, valamint az önállóan működő intézmények gazdálkodási feladatinak ellátása.

Az iroda feladatait 9 fővel látja el. Ebből 3 fő könyvelő, 3 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető.

Az adóügyi iroda létszáma 2019-ben nem emelkedett.

2019. évben a pénzügyi irodán két munkakör tekintetében személycsere történt. Az új kollégák betanítása és emellett a feladatok folyamatos ellátása többletmunkát jelentett az iroda dolgozói részére.
A kollégák feladataikat magas színvonalon, az ügyfelek és a felügyeleti szervek megelégedésével végzik, amelyért köszönetet érdemelnek.

1. Számviteli, pénzügyi és gazdálkodási feladatok

2019-ben 8 önálló intézmény (Sülysáp Város Önkormányzata, Sülysápi Polgármesteri Hivatal, Gólyahír Bölcsőde, Sülysápi Csicsergő Óvoda, Wass Albert Művelődési Központ és Könyvtár, Dr Gáspár István Humánszolgáltató Központ, Központi Konyha és Sülysápi Roma Nemzetiségi Önkormányzat) vonatkozásában biztosította a jogszabályban előírt gazdálkodási feladatokat.

Valamennyi szervezet nevében határidőben benyújtásra került a Magyar Államkincstár felé havonta a naprakész pénzforgalmi jelentés és a negyedéves mérlegjelentés.

Az Adó-és Pénzügyi Iroda 2019. évben is a Magyar Államkincstár által megkövetelt ASP rendszer alkalmazásával teljesítette feladatait. ASP program használata a korábbi programokhoz képest többletmunkával jár és az ASP program folyamatos frissítése 2019. évben is fennakadásokat okozott.
2019-ban a napi munkafolyamatokat, pénztár, banki utalások, könyvelés zökkenőmentesen bonyolította az iroda. A Magyar Államkincstárnak teljesítendő normatíva igénylések és elszámolások megfelelően és határidőben beadásra kerültek. NAV felé a bevallások határidőre elkészültek.

A különböző jogszabályok mind a beszámoló készítése, mind a könyvvezetési kötelezettség és analitikus nyilvántartások tekintetében egyre részletesebb adattartalmat és szigorúbb határidőket írnak elő. A Magyar Államkincstár megköveteli a havi naprakész adatfeldolgozást mindenben igazoló főkönyvi kivonat csatolását a havi jelentés részeként, attól semmilyen technikai eltérést nem enged meg.

Az önkormányzati gazdálkodási feladatokra a 2019. évben is a megnövekedett adminisztrációs kötelezettség és a sokszor nehezen átlátható és szerteágazó jogi szabályozás jellemző (adójog, számviteli szabályozás, munkajogi előírások).

Számviteli területen ellátott főbb feladatok:

· havonta időközi költségvetési jelentés elkészítése,

· negyedéves mérlegek elkészítése,
· előirányzatok teljesülésének figyelése,
· éves beszámoló elkészítése,

· kimenő számlák kibocsátása, kontírozása, könyvelése,

· kintlévőségek figyelemmel kísérése,

· bérkönyvelés, egyezőségek vizsgálata,

· bank és pénztár kontírozása, könyvelése,

· kötelezettségvállalások, követelések nyilvántartása, könyvelése,

· banki teljesítések rögzítése, könyvelése.

Pénzügyi területen ellátott feladatok:

· A pénzügyi terület fő feladata az Önkormányzat számláinak kezelése, számlavezető bankjával történő kapcsolattartás, illetve mindennemű ügyintézés a K&H Bankkal.

· A pénzügy feladati közé tartozik, az önkormányzati kölcsönök, krízistámogatások, temetési kölcsönök analitikus nyilvántartása, illetve a fizetési felszólítások kiküldése.

· A lakbérekről havonta számla készül, a befizetések szinte minden bérlőnél határidőre megtörténnek egy-két kivétellel. A nem határidőre fizetők közül kettő már végrehajtás alatt van, havonta érkezik a letiltott összeg.

· A szállítói számlák nyilvántartása során figyelemmel kísérjük minden intézményben a túlfizetéseket, amennyiben nagyobb nagyságrendű, úgy a szolgáltatóval egyeztetve kérjük a túlfizetés visszafizetését.

· A közüzemi díjak továbbszámlázása negyedéves ciklusban történik. 

· A közterület használati díjak, haszonbérleti díjak, bérleti díjak számlázása folyamatos.

· Az ingatlan adás-vételi szerződések kapcsán érkező befizetések nyilvántartása naprakész.

· A bankszámlakivonatok felszerelése, rendezése és főkönyv felé előkészítése minden intézménynél naprakész.

· A pénzügyi részlegen történik az önkormányzati mobilflottával kapcsolatos teendők intézése (SIM kártyák pótlása, szolgáltatások aktiválása, kapcsolattartás a szolgáltatóval számlareklamációk).

· A Magyar Államkincstártól minden hónap 10-ig az ÖNEGM rendszerben történik a támogatások igénylése. Ebben az évben a kiegészítő gyermekvédelmi támogatás és az Erzsébet utalványok igénylése és az ezzel kapcsolatos elszámolások kerültek igénylésre a határidők pontos betartásával.

· A megnövekedett adó kintlévőségek következtében rendszeresen küldünk beszedési megbízásokat az adótartozók felé. Ennek nyilvántartása az adócsoportban történik, de a beszedési megbízás teljesülése esetén a pénzügy értesíti az adócsoportot, a beszedések adószámlára történő átvezetése szintén a pénzügyön történik.

· A Wass Albert Művelődési Központ és Könyvtár élén történt vezető váltás következtében a számlavezető banknál 2019-ben még az év elején megvalósult az új vezető bejelentése jogosultságainak megadása. 
· 2019-ban Önkormányzatunk Magyar Államkincstárnál újabb számlát nyitott a KEHOP 1.2.1.08.2019-00199-es pályázathoz kapcsolódóan.

· A Sülysápi Roma Nemzetiségi Önkormányzat bankszámlájával kapcsolatos teendők

      (utalás, pénzfelvétel) 2019-ben is zökkenőmentesen zajlottak.
Pénztári munkafolyamatok:

· havi segélyek és közfoglalkoztatottak munkabérének kifizetése;

· iskolai és óvodai étkezési nyilvántartások vezetése, valamint számlakészítés;

· gyermekétkeztetéshez kapcsolódó kintlévőségek kezelése, fizetési felszólítások kiküldése;
· fizetési előlegek és a munkába járás költségtérítésének nyilvántartása;

· földterület használat (piaci helypénz) számlázása és pénzügyi nyilvántartása;
· tornacsarnok használat pénzügyi nyilvántartása;

· ingatlan, földterület bérleti díj számlázása, kintlévőségek kezelése;

· intézményekkel való kapcsolattartás;

· intézmények havi elszámolásának kezelése;

· évi két alkalommal a rendszeres gyermekvédelmi kedvezményre jogosultaknak pénzbeli kifizetése;

· egyéb kifizetések;

· pénztár kezelése, készpénz szükséglet felmérése, igénylése;

· a pénztárakban tárolt szigorú számadású nyomtatványok kezelése, nyilvántartása az Önkormányzat és a Polgármesteri Hivatal vonatkozásában

2017 októberétől a Magyar Államkincstár az Államháztartásról szóló 2011. évi CXCV. törvény 68/B §-a alapján szabályszerűségi pénzügyi ellenőrzést kezdett Sülysáp Város Önkormányzatánál és annak valamennyi intézményénél.

Az ellenőrzés tárgya:

· számviteli szabályok szerinti könyvvezetési kötelezettségének, 

· az Áht. 107-108. § alapján teljesítendő adatszolgáltatási kötelezettségek szabályszerű teljesítésének,

· az éves költségvetési beszámoló megbízható, valós összképének vizsgálata.

Ellenőrzött időszak: 2017. és 2018. év.

2019. év májusában a Magyar Államkincstár utóellenőrzést tartott a korábban megkezdett ellenőrzés megállapításaival kapcsolatban. A listákban megadott bekért dokumentumok elektronikus feltöltése időt vett el a napi munkától, 2019-ben is plusz munkát jelentett a pénzügyi iroda számára.

Az ellenőrzésben résztvevő kollégák feladataikat az ellenőrök megelégedésével végezték, amelyért köszönetet érdemelnek.

Belső ellenőrzés 
2019. november 4-én belső ellenőrzés kezdődött, melynek célja:

· Sülysáp Város Önkormányzata és annak intézményei tekintetében a vezetékes- és mobiltelefonok használati rendjének és a kapcsolódó nyilvántartások szabályozásának ellenőrzése 2018. évet érintően, 
· a Sülysápi Csicsergő Óvoda működésének és gazdálkodásának átfogó ellenőrzése 2018. évet érintően, valamint

· az Önkormányzat 2019. évi költségvetéséről szóló önkormányzati rendelet és mellékleteinek ellenőrzése.

A belső ellenőrzés jelenleg is tart.
2. Adózás területén ellátott feladatok

A Sülysáp Város Önkormányzata által kivetett adókat a helyi adókról szóló 25/2006. (XII. 18.) önkormányzati rendelet tartalmazza. Eszerint Sülysápon építményadó, telekadó, helyi iparűzési adó fizetésére kötelezettek a rendelet hatálya alá tartozó természetes és jogi személyek.

A negyedik általunk beszedett adófajta a gépjárműadó, amely a központi költségvetés bevétele, melynek csak egy része jelenik meg az önkormányzatnál átengedett központi adóként. A beszedett gépjárműadó 40 %-a az önkormányzat bevétele, 60 %-a pedig átutalásra kerül a központi költségvetés részére. 

Közhatalmi bevételek közé tartozik – bár nem adó – az ebrendészeti hozzájárulás és a talajterhelési díj. 
Az adózás részben önadózással, részben kivetéssel történik. 

A feladatellátás folyamatos munkát igényel, melyet 2017. június óta 3 fő lát el. 

A napi munka túlnyomó részét a következő feladatok teszik ki:

· adószámlákkal kapcsolatos befizetésekről a banki kivonatok felszerelése, könyvelése az ASP rendszerben;

· gépjárműadó megosztással kapcsolatos havi jelentések készítése a MÁK felé, és a 60 % beutalása minden hó 10-ig;

· a havi gépjármű változások feldolgozása, a Belügyminisztériumtól átvett adatok alapján, ez Sülysáp tekintetében havonta közel 100 db változás feldolgozást jelent (gépjármű forgalomba helyezése, forgalomból kivonása) 
· az év elején számos adatszolgáltatás összeállítása a MÁK felé, negyedéves, féléves zárási összesítők készítése;
· az iparűzési adóval kapcsolatban minden év május 31-ig beadandó iparűzési adóbevallások feldolgozása, könyvelése, a befizetések illetve a túlfizetések rendezése; 
· az egyéni vállalkozók és a vállalkozások tájékoztatása, könyvelőkkel való folyamatos kapcsolattartás;

· február és augusztus hónapban az adószámla kivonatok kiküldésének előkészítése; 

· március és szeptember hónapban adószámla kivonatok kiküldése (több mint 3000 ügyfél, 9000 adótételének feldolgozása, kivonatok és csekkek nyomtatása, csomagolása, előkészítése kézbesítéshez az egyik legnagyobb feladat az év során) és ezt követően az ügyfelekkel történő egyeztetések kezelése; 

· ingatlan adás-vétel, öröklés kapcsán felmerülő, építményadót érintő változások feldolgozása;

· a változásokról az adózók értesítése, fizetési felszólítások kiküldése, hiánypótlásra és a hátralék megfizetésére felszólítás, gépjárműkitiltásokkal kapcsolatos ügyintézés, munkabérletiltások intézése, inkasszók benyújtásának előkészítése;

· víziközmű társulattal és az ügyfelekkel való kapcsolattartás és ügyintézés;
· a könyvelés részére a feladás elkészítése és egyeztetése;

· adóigazolás kiadása a vagyoni helyzetről; 

· tévesen befizetett adók átvezetése egyik adónemről a másik adónemre, illetve a többlet befizetések visszautalása;

· az ebek folyamatos nyilvántartásba vétele illetve kivezetése, a változások átvezetése, az ebrendészeti hozzájárulás befizetéseinek nyilvántartása;
· talajterhelési díjjal és a víziközmű érdekeltségi hozzájárulással kapcsolatos teendők ellátása, befizetéseinek nyilvántartása, változások átvezetése.
Az iparűzési adóval kapcsolatban az idei évben is nagy többletmunkát jelentett az iparűzési adóbevallások feldolgozása, mivel a múlt évtől a vállalkozásoknak, egyéni vállalkozóknak már elektronikus úton kell a bevallásaikat benyújtaniuk. Ezeket a bevallásokat a NAV felületéről vagy az ASP adó szakrendszerhez kapcsolódó ELÜGY rendszeren keresztül lehet benyújtani. A múlt évben fennálló technikai hibák nagy részét javították, de az idei évben is nagyon nagy időráfordítást igényelt a helytelenül kitöltött és benyújtott bevallások javítása, a könyvelőkkel történő folyamatos egyeztetések. Az ELÜGY rendszeren keresztül érkező bevallások automatikusan beiktatásra kerülnek, viszont a NAV rendszerén keresztül érkező bevallásokat az iktatást végző kollégának az iratkezelő szakrendszerben kell beiktatnia egyesével.

2019-ben eddig összesen 494 darab adóbevallás és több mint 150 db változás-bejelentés érkezett az ügyfelektől.

A fentieken felül 2019. január 1. óta a NAV automatikusan megküldi az egyéni vállalkozóknak és vállalkozásoknak a székhellyel összefüggő módosításokat tartalmazó változás-bejelentéseket. Az ASP rendszerben történő feldolgozás nyár közepétől lehetséges, mivel a rendszerbe technikailag nem lehetett beemelni a NAV által küldött állományokat. Eddig az időszakig több mint 591 db változás-bejelentés halmozódott fel, melyeknek a feldolgozása jelenleg is folyamatban van. Az adatszolgáltatások beemelése a rendszerbe nagyon alapos egyeztetést igényel, mivel nagyon sok esetben olyan adatok érkeznek, amelyek az adózást nem érintik, például a tevékenységi kör, tulajdoni részesedések aránya, képviseleti joggal rendelkező személyek változása és mindez csak az állomány beemelése után látható.

Az egyéni vállalkozókra vonatkozó NAV-os állományok esetében általánosságban elmondható, hogy az adózást meghatározó dátumok nem egyeznek meg az adózók által beadott és az egyéni vállalkozók nyilvántartásában szereplő adatokkal. A feldolgozást követően ezeket az ügyfeleket fel kell szólítanunk adategyeztetésre. Természetesen már ezek a felszólítások is csak elektronikusan küldhetők az ügyfelek részére. 

2017. december 31. nappal megszüntetésre került a mezőőri járulék fizetési kötelezettség, azonban a 2019. évben is volt 84.000 Ft befizetés a fizetési felszólításokra. 

2019. év elején ismételten megküldésre kerültek a talajterhelési díjjal kapcsolatos bevallások benyújtására vonatkozó felszólítások. 2017. szeptember 1-jétől hatályos a talajterhelési díjról szóló Sülysáp Város Önkormányzata Képviselő-testületének 9/2017. (IV. 28.) önkormányzati rendelete, amely Sülysáp Város közüzemi szennyvízcsatornával ellátott területeire terjed ki. 

A múlt évben a TRV Zrt. 2018. június 1. nappal minden ügyfélnek kiszámlázta a csatornahasználati díjat (egy levélben tájékoztatva erről a lakosságot), függetlenül attól, hogy ténylegesen megtörtént-e a hálózatra kötés vagy sem. Az adatszolgáltatás ismételt tisztázása és az ügyfelek tájékoztatása ismételten nagy többletfeladatot jelentett az év elején.

A keletkezett időráfordítás aránytalanul magas a várható díjbefizetés összegéhez képest és mivel a TRV Zrt. mindenkinek egységesen elkezdte számlázni a csatornadíjat, sok ügyfél gondolja úgy, hogy ennek a befizetése már nem vonatkozik rá. Az elmaradt befizetések beszedése az őszi adóbehajtási időszakban kezdődött.

2018. január 1. és 2018. június 30. közötti időszakra vonatkozóan a Tiszamenti Regionális Vízművek Zrt. adatszolgáltatása alapján közel 130 ingatlannal kapcsolatban került kiküldésre felszólító levél a talajterhelési díj bevallására. Az idei évben is mintegy 600 főt tartalmazó listát kaptunk a TRV. Zrt-től. A 2018. év elején történt adategyeztetésnek köszönhetően a megküldött adatszolgáltatást már könnyebb volt feldolgozni, de még így is nagy feladat volt a két adatbázis összefésülése (mivel még mindig tartalmazott olyan ingatlanokat, amelyekre nem vonatkozik a talajterhelési díj megfizetése, és erről a múlt évben értesítettük is a TRV Zrt.-t). 

2019. évben is a legfontosabb feladatok közé tartozik az eddig összesen 775 db ingatlanra vonatkozó a Tápiómenti Települések Csatornamű Vízgazdálkodási Társulatának megkeresése alapján a meg nem fizetett csatorna víziközmű hozzájárulások adók módjára történő behajtása. 

2017. és 2018. évben több mint 300 magánszemély és 21 jogi személy esetében kereste meg a Társulat hatóságunkat. 

2019. évben 454 db megkeresés érkezett a Társulattól. 136 db ingatlanra vonatkozik a teljes 285.000 Ft érdekeltségi hozzájárulás behajtása. Több mint 300 esetben teljesen változó összegre vonatkozik a megkeresés, tehát valamekkora összegű befizetés történt a lakás-előtakarékossági számlákra és tőlünk a különbözet beszedését kérik. 

Az eddigi három megkeresésből 271 db-ot küldtünk vissza a Társulatnak, mivel a tulajdoni viszonyokban változás történt, elhunyt a megkeresésében feltüntetett tulajdonos, illetve a Társulat is több esetben vonta vissza a végrehajtásra vonatkozó megkeresését, mivel például: időközben feléjük lett rendezve a hozzájárulás összege, illetve másik személyt jelöltek meg az érdekeltségi hozzájárulás megfizetésére.

2019. január 1-től november 20-ig összesen 22.230.408 Ft került megfizetésre. A Társulat részére 2019. évben 19.535.209 Ft érdekeltségi hozzájárulás lett átutalva. Természetesen ez a szám emelkedni fog, mivel folyamatosan érkeznek a munkabér végrehajtásából származó részletek. Október hónapban az érdekeltségi hozzájárulás beszedésére 62 db letiltási rendelvény 11.959.195 Ft összegben került megküldésre a munkáltatók felé. 
A 285.000 Ft érdekeltségi hozzájárulás csak addig marad az önkormányzatnál, ameddig a teljes tartozás letiltásra kerül, ezután a teljes összeg továbbutalásra kerül a Társulat részére és csak az 5000 Ft költségátalány marad az önkormányzat bírság számláján.

Ebrendészeti hozzájárulással kapcsolatban az idei évben az állatok védelméről és kíméletéről szóló 1998. évi XXVIII. törvény 42/B.§ (1) bekezdésének rendelkezése alapján az eb tartási helye szerint illetékes önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel háromévente legalább egy alkalommal ebösszeírást végez. 
Mindezek alapján az augusztusban kiküldött adószámla kivonatokkal együtt a település összes háztartásához megküldésre került az ebek összeírására vonatkozó felszólító levél és az erre rendszeresített nyomtatvány, melyben felszólításra kerületek a Sülysáp területén tartott, négy hónaposnál idősebb ebek tulajdonosai/tartói, hogy a törvényben előírt adatokat bocsássák a rendelkezésünkre.

A bejelentés határideje szeptember 30. volt, melynek következtében sokszorosára nőtt az ügyfélforgalom és eddig több mint 1000 db ebösszeíró adatlapot nyújtottak be az ügyfelek. Az adatlapok feldolgozása folyamatosan történik jelenleg is, mivel nagyon sok eltérés van az eddigi nyilvántartás és a most bejelentett adatok között (sok esetben már évekkel ezelőtt elpusztult a nyilvántartásban szereplő eb, az új ebet nem jelentették be, de a hozzájárulás összegét változatlanul fizették tovább; nem jelentették be az ivartalanítást, esetleg a menhelyről örökbefogadás tényét, stb.)

Ebrendészeti hozzájárulást november 22-ig 1.778.200 Ft-ot fizettek be az adózók.
Az adóügyi iroda ügyintézőinek feladatkörébe tartozik az adó- és értékbizonyítványok kiállítása. Ennek keretében a végrehajtó irodáktól, társhatóságtól, hagyatéki eljárások során stb. kapott megkereséseknek megfelelően kell elvégezni egy-egy ingatlan értékének megállapítását, fényképekkel dokumentálva. Ennek elkészítéséhez két munkatársnak kell kimennie az adott ingatlanokhoz és ahol szükséges ott a lakásba is bemennek, és fényképekkel dokumentálják az ingatlan állapotát. Természetesen ez vonatkozik a külterületi ingatlanokra is. Erre csak kedden és csütörtökön van lehetőség, amikor nincs ügyfélfogadás és elég nagy időráfordítást igényel, minden ingatlan felkeresése. Az idei évben eddig 163 db ilyen megkeresés érkezett.

Sok esetben kifogásolják az ügyfelek az adó- és értékbizonyítványban megállapított összeget, attól függően, hogy hagyatéki eljárásról van szó vagy végrehajtási eljárásról. Az ingatlanok értékét nagyban befolyásolják az aktuális piaci viszonyok. A 2018-as évhez képes minimum 15-20 %-kal emelkedtek az ingatlanárak. Ez több esetben is problémát okozhat, például amikor egy 2018-ban készített bizonyítványban szereplő érték alapján az idén árvereznek el egy ingatlant és a jelenlegi piaci értéke akár már 10 millió forinttal több. A másik fő probléma lehet, amikor egy hagyatéki eljárás során az ingatlan értékét a múlt évben esetleg 10 millió forintra értékeltük és a jelenlegi piaci árak mellett értékesítésre kerül pl. 15 millió forintért és az örökösöknek a két összeg közötti különbség után személyi jövedelemadó fizetési kötelezettségük keletkezik.   

Az év utolsó negyedévében ismét megkezdtünk egy átfogó behajtási folyamatot. Ennek során több mint 800 adózó számláját vizsgáltuk felül és megindítottuk a gépjárművek forgalomból való kitiltását, munkabérből való letiltást, fizetési felszólítások kiküldését és a cégek bankszámláinak inkasszózását. 

A helyi adók behajtása végett november hónapban több mint 100 adózó adatait kértük le a Nemzeti Egészségbiztosítási Alapkezelő nyilvántartásából az adósok munkaviszonyára vonatkozóan, munkabérletiltások kezdeményezése végett, melyből 48 adózónak volt bejelentett munkaviszonya. A munkáltatóknak kiküldésre kerültek a letiltási rendelvények 1.379.847 Ft összegben, melyben a munkavállaló járandóságából 33 % erejéig terjedő terhelését indítottuk meg. 

Gépjárműadó behajtása érdekében 46 adózó 64 db gépjárművének kivonását kezdeményeztük 1.493.223 Ft összegben.

Október hónapot követően felülvizsgálatra kerültek a vállalkozók adószámlái és hasonlóan az előző évekhez inkasszók kerültek kibocsátásra, melynek során 65 adózó számláját terheltük meg 18.007.134 Ft adóhátralék behajtása végett.
Magánszemélyek, egyéni vállalkozók és vállalkozások vonatkozásában 304 db fizetési felszólítás került kiküldésre minden adónem tekintetében az adóhátralékok beszedése érdekében 14.332.467 Ft összegben. 

November hónapban összesen 463 adózóra vonatkozóan indítottunk meg végrehajtást 35.212.671 Ft összegben.
Sülysáp, 2019. december 5.

dr. Tóth Krisztina s.k.

				Házasságkötés		Válás		Születés		Haláleset

		2017		61		6		112		90

		2018		51		4		88		111

		2019		53		16		117		111

				Krízistámogatás		Utazási támogatás		Lakásfenntartási támogatás		Létfenntartási támogatás		Temetési támogatás		Vis major

		2017		182		684		142		48		3		0

		2018		143		702		146		34		2		0

		2019		155		700		80		15		4		1

				Új üzlet		Üzlet megszűnése

		2017		27		14

		2018		11		14

		2019		13		8

				Rendszeres gyermekvédelmi kedvezmény 2019

